Gazprom: Kijev csak a töredékét törlesztette gázártartozásának | MON
MON Gazprom: Kijev csak a töredékét törlesztette gázártartozásának
2013.11.5 17:17; Frissítve:	 2013.11.5 17:17;
Kijev, 2013. november 5., kedd (MTI) – A Naftohaz ukrán állami gázvállalat elkezdte törleszteni az augusztus havi gáztartozását Oroszország felé, a Gazprom orosz gázóriás szerint viszont “csepp a tengerben”, amit eddig Kijev kifizetett.
Eduard Sztavickij ukrán energetikai miniszter kedden újságírók előtt kijelentette, a Naftohaz “elegendő összeget” utalt át a Gazpromnak ahhoz, hogy a kérdés lekerüljön a napirendről.
Az orosz állami gázvállalat egy hete hozta nyilvánosságra, hogy Ukrajna 882 millió dollárral tartozik az augusztus havi gázszállítmányokért. A tartozás azóta kamatokkal elérte a 890 millió dollárt.
Szergej Kuprijanov, az orosz vállalat szóvivője megerősítette, az utóbbi napokban valóban érkeztek átutalások a Naftohaztól, ám – mint mondta – eddig csupán a tartozás töredékét kapták meg. Közölte, hogy az ukrán vállalat október 30-án 50 millió, 31-én 9 millió, november 1-jén 10 millió, 4-én pedig 6,2 millió dollárt utalt.
Moszkva kilátásba helyzete, hogy a gázszállítmányokért előrefizetést követel a jövőben Ukrajnától. Ezt Dmitrij Medvegyev kormányfő helyeselte, kijelentve, hogy az ukrán fél, úgy tűnik, nem hajlandó rendezni tartozását. Ezzel Mikola Azarov ukrán miniszterelnök kijelentésére reagált, amelyben a problémát “nem válságosnak” minősítette.
Jurij Bojko ukrán miniszterelnök-helyettes leszögezte: amennyiben Moszkva megköveteli, hogy Kijev előre fizessen a gázszállítmányokért, akkor ukrán részről is hasonlóan cselekednek, ami “problémákhoz vezethet” az Ukrajnán keresztül Európába irányuló orosz gázszállítások akadálymentességében.
(1 dollár = 220 forint)
Címkék: gáz, Gazprom, Kijev, törlesztés